سلا (ب لأمازيغية : ⵙⵍⴰ) هي واحد لمدينة ف شمال لغربي د لمغريب ؤ تاطًل على لمحيط لأطلسي. هي لعاصمة د لعمالة د سلا، ؤ مفارقها على رباط لواد د بورݣراݣ. على حساب لإحصاء د 2014، كيسكن فسلا تقريبا مليون ديال بنادم. سلا فيها جوج د لمحطات ديال تران ؤ جوج خطوط د طرامواي، ؤ مطار دولي. ماكاينش معلومات محددة ؤ دقيقة على شكون أسس لمدينة د سلا، ولكن بزاف د لمصادر تاتقول باللي لفينيقيين اختارو لبلاصة لي فيها سلا ؤ رباط ؤ دارو فيها مرسى د لبيع ؤ شرا. نّاس لي كانو ساكنين ف ديك لبلاصة كانو أمازيغ. ف لقرن لّول بعد لميلاد، أسسو رّومان فنفس لبلاصة واحد لمستوطنة سمًاوها "لمستوطنة د سلا" (ب للاتينية Sala Colonia سالا كولونيا)، هاد لمستوطنة كان عندها مرسى مروًج. مازال كاين آثار عليها: هي لمدينة لأثرية ديال شالة (ب لأمازيغية : ⵛⴰⵍⵍⴰ) لي تابعة دابا إداريا للرباط. ملًي جا لإسلام للمغرب، كانت لبلاصة لي فيها سلا مامسكوناش، ومن بعد ما بداو الدول تيتأسسو فلمغريب كانت ديك لمنطقة فيها حروب حيث جات على لحدود ديال فين كانو مدابزين لأدارسة مع برغواطة.